Cât ne costă ITstații social

La finalul anului 2017, câțiva respectabili domni din industria IT au organizat o întâlnire cu presa, pentru a comunica ziariștilor cum vor fi afectați angajații din domeniu de modificările aduse de către Guvernul Tudose Codului Fiscal. A reieșit, printre altele, că 35.000 de angajați vor fi afectați de mutarea dărilor de la angajator la angajat, pierderea totală a acestora fiind de 3.000.000 de euro lunar, adică 36.000.000 de euro anual. Nu s-a explicat și de unde provine această pierdere, cum s-a făcut calculul și de ce, dar a sunat amenințător, înfricoșător, iar unii dintre ziariști au tras concluzia că IT-iștii se pregătesc să plece din țară, pentru că 35.000 dintre ei vor pierde în jur de 394 de lei lunar din salariu.

Salariul mediu net din industria IT

ajunsese la finalul anului 2017 la 6.054 de lei. Salariul mediu net.

La acest net, salariul total (brut, conținând și contribuțiile angajatului și cele ale angajatorului) al unui angajat în orice altă industrie din România era, în 2017, de 10.595 de lei. După modificarea Codului Fiscal ce intră în vigoare de la 1 ianuarie, salariul total al unui angajat din orice altă industrie cu excepția IT-ului ar fi de 10.349 de lei. Dacă patronul dorește să-și păstreze angajatul, are opțiunea de a o face, plătind un brut cu 246 de lei mai mic. Mai mult, pentru orice angajat al oricărei alte industrii decât IT-ul, care are un salariu net de 6.054 de lei în 2018, statul român colectează cu 13 lei mai puțin taxe și impozite decât colecta la același net în 2017. Pentru orice angajat din orice altă industrie decât IT-ul, repet.

Pentru că IT-ul are un statut special,

programatorii fiind scutiți de plata impozitului pe venit. La nivelul anului 2017, impozitul pe venit a fost de 16%, iar la nivelul anului 2018 impozitul pe venit va fi de 10%. Programatorii n-au plătit acest impozit și așa se face că salariul lor total (brut, cu toate taxele plătite de angajat și de angajator) a fost, în 2017, pentru un net de 6.054 de lei, de 8.900 de lei. După modificările Codului Fiscal, salariul total al unui IT-ist cu un salariu net de 6.054 de lei ar fi de 9.523 de lei, fără a se plăti impozitul pe venit. În varianta inițială a modificării, unde IT-iștii nu mai erau scutiți de plata impozitului pe venit, dintr-o scăpare, salariul total al unui IT-ist cu salariu mediu pe industrie ar fi fost ca al oricărui român, de 10.349 de lei.

La scutirea de impozitul pe venit vom reveni,

dar până atunci să explicăm de ce sunt nemulțumiți angajatorii din IT de modificările Codului Fiscal. Pentru că la ei, chiar dacă nu le acoperă angajaților și impozitul pe venit, brutul crește pentru a rămâne la același net ca anul trecut. Calculul a fost făcut tot pe netul mediu al industriei în luna decembrie 2017. Astfel, dacă în 2017 salariul total al unui IT-ist cu salariul mediu de 6.054 de lei era de 8.900 de lei, salariul total al unui IT-ist cu salariul net de 6.054 de lei ar fi, în 2018, de 9.523 de lei. Dacă în orice altă industrie trecerea taxelor de la angajator la angajat duce la o scădere a brutului cu 246 de lei la un net de 6.054 de lei, în industria IT, trecerea taxelor de la angajator la angajat duce la creșterea brutului cu 623 de lei. Pentru un angajator din industria IT, așadar, este mult mai greu să dorească să-și păstreze angajatul știind că trebuie să crească fondul de salarii cu peste 10% doar pentru a nu-i scădea salariul net.

Este greu de spus câți angajați

scutiți de impozitul pe venit pentru că lucrează în IT sunt în România. Pentru că în industria IT lucrează aproximativ 100.000 de oameni, dar nu toți sunt programatori, deci nu toți sunt scutiți de impozitul pe venit. Ministerul de Finanțe nu este capabil să pună la dispoziție un număr exact, în ciuda grămezilor de bani investiți în software și hardware (adică în IT, culmea). Finanțele au un număr total de cetățeni scutiți de impozitul pe venit, număr care-i conține atât pe IT-iști, cât și pe cei cu diverse grade de handicap, fără a se spune clar care sunt care. Oricum, persoanele cu handicap scutite de plata impozitului pe venit sunt mult mai numeroase decât IT-iștii, dar la fel de drept este și că veniturile lor sunt mult mai mici decât salariul mediu din IT.

Informațiile furnizate

de către cei din industria IT variază și ele, în funcție de interesele care trebuie promovate la un anumit moment. Astfel, în unele momente sunt 100.000 de angajați în IT și e nevoie de încă 200.000, în alte momente sunt 75.000. Unii îi numără aici și pe cei care lucrează în call-center-e, poate de aici și diferența. Cert este că nu toți angajații din IT sunt scutiți de plata impozitului pe venit, ci doar programatorii, adică cei care produc software. Nici numărul acestora nu este cunoscut cu exactitate de către marele public. Totuși, moderând numerele și estimările, cam cum fac sociologii și statisticienii, să presupunem, de dragul argumentației, că în România n-ar lucra decât 45.000 de programatori, nu 100.000, nu 75.000. Ei bine, având acest număr estimativ la dispoziție, să vedem câți bani a pierdut statul român doar în 2017, scutindu-i de impozitul pe venit pe aceștia.

La un salariu mediu net de 6.054 de lei, impozitul necolectat de stat în 2017 a fost de 1.153 de lei lunar. Asta ar însemna că, la finalul anului 2017, statul român i-a asistat social pe cei 45.000 de programatori cu suma totală de 622.620.000 de lei. Asta e doar suma rezultată din scutirea de impozit pe venit. Căci, altfel, suma totală încasată de stat dacă IT-iștii ar fi plătit impozite la fel ca oricare cetățean este de 915.300.000 de lei.

Ca să vă faceți o idee, cei 245.000 de asistați social care primesc venitul minim garantat, acei asistați social blamați de toată hipsterimea, antreprenorimea, cioloșimea și userimea nației, costă statul român doar 768.900.000 de lei pe an. Recitiți cifrele: asistații social costă statul român 768.900.000 de lei, asta însemnând că 245.000 de oameni primesc în medie 141,50 lei pe lună, de cele mai multe ori neavând alt venit, în timp ce 45.000 de oameni cu salariul mediu de 6.054 de lei primeau de la statul român 1.153 de lei lunar, cadou, totul ducând la o gaură (cu tot cu banii datorați de angajator) de 915.300.000 de lei.

Așadar, cam știm cine a câștigat războiul mocangelii de la stat, anul trecut: asistații social au înscris 768.900.000 de lei, în timp ce ITstații social au marcat 915.300.000 de lei. Avantaj ITstați: 146.400.000 de lei!